ஆரண்ய காண்டத்தில் மட்டுமின்றி, கிஷ்கிந்தா காண்டத்திலும் சீதைக்கும் தனக்கும் இருந்த இல்லற உறவினை தனது தம்பியான இலக்குமணனிடம் இராமன் விவரித்துக் கூறும் செயல் வெட்கங்கெட்ட செயல், “இந்தப் பம்பை நதியில் அடிக்கும் சுகமான காற்றைச் சீதையும் என்னிடத்திலிருந்து அனுபவித்தால் ஒழிய நான் பிழைக்க மாட்டேன்” என்று அண்ணன் தனது தம்பியிடம் விவரித்துக் கொண்டிருப்பது உலகில் எங்குமே அறிந்திராதது என்று ஈ. வெ. ரா. காட்டுகிறார். ஆனால், முன்னர் கையாண்ட மேற்கோள் முறையைக் கைவிட்டு, இப்பகுதியில் கிஷ்கிந்தா காண்டத்தில் சர்க்கம் எவையெவை எனவும், யாருடைய மொழிபெயர்ப்பைப் பின் பற்றினார், எந்த நூல், ஆசிரியர் யார் என்ற தகவல் கொடுக்கப்படாமல் வெறும் பக்க எண்ணை மட்டும் கொடுத்துள்ள முறை ஆய்வாளர்களுக்கு உதவியாக இருக்காது.